***שלום לכולם!***

***להלן תקצירים לקורסים הניתנים למחוננים בימי חמישי***

**לוגיקה ופרדוקסים עם ירון אלון**

**הקורס מזמין אתכם למסע מעשיר ומעמיק בעולם הלוגיקה והפרדוקסים. הקורס ישלב בין תיאוריה לפעילויות חווייתיות. בחלק הראשון של הקורס נלמד את עקרונות החשיבה ההגיונית, נחשוף את המרכיבים הלוגיים של השפה, נלמד כיצד לתרגם מהשפה שאנו דוברים לשפה הלוגית ובכלל מה הקשר בין שפה טבעית לשפה פורמלית. בחלק השני נשתמש במה שלמדנו בחלק הראשון כדי להבין ואף לנסות להגיב לכמה מהפרדוקסים המפורסמים ביותר כגון פרדוקסים של עמימות, הפרדוקס של ראסל, פרדוקס השקרן ועוד. נלמד על חשיבותם של פרדוקסים להתפתחויות במתמטיקה, לוגיקה ומדע. הקורס ישים דגש חזק על פיתוח מיומנות של טיעון, על פיתוח יכולת הפשטה ויכולת יצירתית. נעשה זאת בין היתר באמצעות משחקי לוגיקה, דיונים, עבודה בקבוצות וסקרנות אינטלקטואלית גדולה..**

**דיבייט עם ירון אלון**

**קורס דיבייט הוא מסע מרתק המשלב בין למידה להתפתחות אישית. אנחנו חיים בעולם שבו כולם מנסים לשכנע את כולם – הורים את ילדיהם ולהפך, מורים את תלמידיהם ולהפך, פוליטיקאים מנסים לשכנע אותנו לתמוך בהם, אני מנסה לשכנע אתכם להצטרף לקורס הזה, וכן הלאה. מטרת הדיבייט היא בראש ובראשונה ללמוד כיצד לשכנע אבל לא פחות חשוב מכך ללמוד גם כיצד ראוי ונכון לשכנע. הקורס נועד בין היתר לפתח חשיבה ביקורתית, לשפר את היכולת להקשבה פעילה, להבין דעות שונות וללמוד להעריך את מורכבות הנושאים, לבנות ביטחון עצמי ולשפר את יכולות התקשורת ובאופן כללי לפתח מיומנויות חיוניות לחיים. במפגשים נצלול לעולם הדיבייט, נלמד כיצד לבנות טיעונים משכנעים, כיצד להתמודד עם נקודות מבט שונות על אותו הנושא, כיצד לפתח את יכולות ההבעה שלנו ועוד. נעשה זאת בין היתר באמצעות דיונים פתוחים, סימולציות דיבייט, משובים ועוד.**

**פילוסופיה ומדע בדיוני עם ירון אלון**

**מפרקנשטיין של מרי שלי ועד בלייד ראנר של רידלי סקוט, השתמשו בטקסטים ובסרטים של מדע בדיוני כדי לחשוף מציאויות חלופיות, עתיד חלופי, לנו, לחברה ולכוכב שאנו חיים בו. נשתמש במגוון עבודות במדע בדיוני כדי לעסוק בנושאים פילוסופים כמו מסע בזמן, זהות האישיות, שאלות של ביו אתיקה וצדק חברתי. נשאל אף מה התפקיד אם בכלל של דמיון ושל ניסויים מחשבתיים בניסיון שלנו לענות על השאלות כאלה. מה אם בכלל חשיבה על מציאויות חלופיות יכולה לומר לנו על העולם? הקורס ישים דגש על פיתוח מיומנויות של הבנת טקסט וניתוחו, על פיתוח יכולת הפשטה ויכולת רפלקטיבית כמו גם על פיתוח מיומנויות חברתיות שונות.**

**משחקי תיאטרון: עינת קרני**

**אמנויות הבמה מאפשרות מרחב הבעה, יצירה ופורקן. יחד עם זאת, המשחק תורם לבניית הביטחון העצמי של הילד ומעצים אותו.**

**נשתחרר ונאפשר לעצמנו להשתעשע ולהתבטא מבלי להתבייש או לבייש. נהיה שייכים לקבוצה בה יש כבוד הדדי, תמיכה ועזרה לחבר ונחקור מצבים חברתיים ורגשיים דרך משחקי תפקידים. נחווה תרגילי דרמה דרכם נתבונן ביצירת דרמה דרך הגוף, המילה והפעולה. נתנסה במשחק דרך טקסט לבן, אימפרוביזציה, פנטומימה, דמיון מודרך ועוד.**

**לתיאטרון תפקיד חשוב בעולם האמנות אך לא פחות חשוב תפקידו בחיי המתבגרים שלנו, שכן דרך התאטרון אנו לומדים את עצמנו, אותנו מול חברים, ומחזקים מיומנות חשובה לחיים כמו עמידה מול קהל, משחק בפני קבוצת חברים.**

**נשכלל מיומנויות תקשורת בין אישית לצד זכרון צילומי, זכרון רגשי וחושי. נפתח את עולם הדמיון שלנו ואת יכולת האילתור שמפתחת יצירתיות וחשובה לחיי היומיום שלנו בקצבם המשתנה והמהיר.**

**הפקת תיאטרון: עינת קרני**

**הפקת הצגה היא תהליך מעמיק שיוצר קבוצה מגובשת שעובדת יחד ביצירתיות רבה על הצגה דרך מגוון רחב של תפקידים כמו שחקן, מעצב פס קול, מעצב תלבושות ועוד. בקורס זה נכיר מחזות מוכרים ומחזאים נודעים כמו שיקספיר, חנוך לוין, מולייר, ענת גוב, עדנה מזיא ועוד. נכיר את מבנה המחזה ואת הז'אנרים השונים וסגנונם התיאטרלי ונצא למסע הפקה משלנו. נבחר בין עיבוד אישי לטקסט קיים או כתיבת טקסט מקורי, נלהק, נעשה חזרות ונעשיר את ההצגה במרכיבי האירוע התיאטרוני.**

**נציג על הבמה בסוף השנה מול קהל בית הספר.**

**הקורס מפתח מיומנויות חברתיות, זכרון צילומי, רגשי וחושי, מלמד ניהול זמן ומרחב, יצירתיות ומזמין פריצת גבולות, חשיבה מופשטת על דימוי בימתי ופרשנות, רגישות לאחרים ומודעות לרגשות הזולת, התנסות בעבודת אנסמבל.**

**אנימציה קלאסית: " סרט אנלוגי בזמן דיגיטלי"... עינת קרני**

**האנימציה הקלאסית פותחת בפנינו עולם שלם של דמיון, יצירה וקסם ללא גבולות. תחום זה מכיל בתוכו את כל תחומי האמנות השונים החל מכתיבת סיפור, מבע קולנועי, צילום, משחק ותנועה, פיסול, ציור, עריכת תמונה וסאונד. נרכוש מיומנויות אמנויתיות ונעבוד על מוטוריקה עדינה. נפתח תפיסה טכנולוגית ונלמד מושגים מקצועיים מתחום הקולנוע והאנימציה.**

**במהלך השנה ניצור סרטי stopmotion ונלמד טכניקות שונות. נשתמש במגוון חומרים, כגון: חפצים, תחפושות, פלסטלינה, מגזרות נייר, חול צבעוני ועוד.**

**אנימציה קלאסית היא טכניקה בה יוצרים תנועה מרצף תמונות ,תמונה אחרי תמונה, לכן היא כלי נפלא לפיתוח סבלנות כיוון שהתוצאה קסומה!**

**יצירת סרטים מתרחשת בצוותים משתנים ויש בה חלוקת תפקידים. מכאן שיצירת סרטים מפתחת מיומנויות חברתיות, כמו שיתוף פעולה ויצירת קשרים חדשים. התחום החברתי הינו חלק בלתי נפרד מלימוד האנימציה הקלאסית משום שעבודת צוות טובה היא המפתח להצלחת היצירה.**

**סטודיו פתוח עם רוני כרם פז**

**הקורס בנוי כסדנה חווייתית פתוחה וחופשית, ומאפשר לתלמידים להתפתח כאמנים אינדיווידואליים שיש להם "מה להגיד" לעולם ועל העולם, בכל תחומי האמנות החזותית, לפי נטיית ליבם, בקצב שלהם ובכיוונים שמושכים ומעניינים אותם.**

**בקורס נחשף לחומרים, טכניקות, סגנונות, נכיר זרמים ואמנים מתרבויות ותקופות שונות וכן נעמיק ונבסס את הידע והשליטה בשפת האמנות.**

**מתאים לכל מי שחי ונושם ואוהב אמנות. אין צורך בידע מוקדם**

**הצפנה (תקשורת סודית): עם ליא סלאלחא**

**בלמידה משמעותית נעסוק בהתפתחות הצופן מימי קדם ועד היום, נלמד שיטות הצפנה, נכיר כלים מתמטיים ליצירתם, ואם אנחנו כבר בעולם ההצפנה אז נפגוש צפנים מפורסמים. באמצעות פעילויות חווייתיות נפענח צפנים, נכין צפנים וניצור נפלאות בין מילים למספרים. נפתח יצירתיות, התמודדות עם אתגרים, וחשיבה מרמה גבוהה.**

**פרדוקסים- אוצרות מתמטיים: עם ליא סלאלחא**

**בקורס פרדוקסים מתמטיים נצא למסע מעורר סקרנות בין פרדוקסים, דילמות, חידות ושעשועים מתמטיים שיתרמו לנו חוויה לימודית מהנה ורצון להתמסר לחקר מתמטי. נכיר פרדוקסים מתמטיים מתחומים שונים- גיאומטרי אלגברי, הסתברות ועוד.... נפתח חשיבה מסדר גבוה, יצירתית ביקורתית ופתרון בעיות. נכיר את הבלתי צפוי ואתגרי ניסיון אינטלקטואליים.**

**מפגש חידות: עם ליא סלאלחא**

**בקורס "מפגש חידות" נאתגר את המוח, נחדד את החשיבה, ונצא למסע מרתק בעולם החידות. נפתור חידות לוגיות, חידות מתמטיות, חידות חשיבה ו"חידות טריק", ונגלה דרכים שונות להתמודד עם בעיות; לפעמים דרך מתמטיקה ולפעמים דרך יצירתיות. נלמד לשאול שאלות טובות, לזהות דפוסים, לנסות כיוונים שונים – ובעיקר לא לוותר. התלמידים יגלו שבמפגש חידות לא תמיד יש תשובה אחת נכונה, אבל תמיד יש דרך לחשוב בצורה יעילה יותר.**

|  |
| --- |
|  |

**קורס מכחולים ועטים עם רוני כרם-פז  **

**קורס בינתחומי שמשלב בין עולם הכתיבה והטקסטים עם עולם האמנות החזותית. נחקור כל אחד בנפרד ואת הקשרים המופלאים ביניהם, נפתח את שרירי הביטוי העצמי, הדמיון הנובע, החשיבה היצירתית והביקורתית ונביע את עצמנו בצורות מגוונות ומקוריות.**

**משהו אחר" לכיתות ח'-ט' מנחות : ליהי ברון ונדא קבלאן סלאלחא**

**הקורס הינו קורס שנתי לתלמידי ח'-ט', והוא מלווה אותם סביב נושאים שונים כמו הזמן לבחון את הדברים החשובים בחיים: להכיר את עצמי, את החוזקות שלי, את הערכים שלי וכיצד אני מביא את עצמי לידי ביטוי במקומות השונים בחיי. הקורס ישלב דיונים ופעילויות שונות, בהן נעבוד גם ברמה הקבוצתית וגם ברמה האישית.**

**עושים גלים עם אורי פרלשטיין:**

**מה משותף לים, אוהדי כדורגל ושקית תפוצ'יפס? למה קול לא עובר בחלל ואיך בכל זאת אסטרונאוטים מדברים ביניהם? איך בני ישראל "רואים את הקולות" ואיך כל זה קשור לפצצות אטום?**

**גלים שונים מקיפים אותנו מכל כיוון, וניתנים לתחושה על ידי חושינו השונים ישירות או בעקיפין. בשיעורי עושים גלים נשתמש בידיים, בראש ובחושים וכך נכיר סוגי גלים שונים. נבין את המשותף ואת השונה בסוגי הגלים ונלמד להשתמש במאפיינים של גלים ותווכים שונים בשימושים יומיומיים.**

**קולנוע מעשי עם שחר גל-נור**

**סדנת הקולנוע המעשי ליצירת סרט באורך עד 12 דק, משלה הרעיון ועד להקרנה חגיגית בסיום השנה!**

**במהלך השנה נלמד קצת מכל מקצועות הקולנוע: תסריט, צילום, הפקה, סאונד, תאורה ועריכה.**

**ונגבש צוות מובחר שיפיק את הסרט, בהשתתפות כולם.**

**מוזמנים להתרשם מסרטי השנים שעברו:**[**ערוץ סרטי מחוננים שלומי**](https://youtube.com/playlist?list=PLZIwX492Npa5dlOOUUdqHii1lqm_LYkTU&feature=shared)

**חיים בסרטים עם שחר גל-נור**

**על העולם הנסתר מן העין של הצופה הממוצע.**

**דרך צפייה בסרטים באורך מלא נלמד לעומק**

**את שפת הקולנוע ככלי לביטוי הרעיונות של יוצרי הסרט.**

**סדנת חקר- AI בוידאו עם שחר גל-נור**

**כיצד אפשר לרתום את הפלטפורמות החדשות ב AI ביצירת וידאו?**

**האם אפשר ליצור סרט ללא צילום בכלל?**

**לא יודע. בואו נחקור את זה יחד.**

**האם הקולנוע כולו עומד להשתנות?**